సంతోషం కలిగించలేదు
- ఆర్థిక మంత్రి అరుణ్‌ జైట్లీ
సింగపూర్‌: దేశం జూన్‌తో ముగిసిన మొదటి త్రైమాసికంలో సాధించిన ఏడు శాతం వృద్ధి తమకు ఆమోదయోగ్యంగా లేదని ఆర్థిక మంత్రి అరుణ్‌ జైట్లీ అన్నారు. శుక్రవారం ఆయన ఇక్కడ ఏర్పాటు చేసిన పెట్టుబడిదారుల సదస్సులో మాట్లాడుతూ ఆర్థిక మందగమనం సమయంలో భారత్‌ ఏడు శాతం వృద్ధిని అందుకోవడం చాలా మెరగైన పని తీరుకు దర్పణమని అందరూ భావించారని ఆయన అన్నారు. అయితే ఈ వృద్ధి గణాంకాలు మనలో చాలా మంది ముఖాలపై నిజమైన ఆనందాల్ని పంచలేకపోయాయన్న విషయాన్ని తాను అంగీకరిస్తానని ఆయన ఆర్థిక మంత్రి తెలిపారు. ఏడు శాతం వృద్ధి మన ఆర్థిక వ్యవస్థకు సరిపోదని ఆయన అన్నారు. అంతకు ముందు ఆర్థిక సంవత్సరం మొదటి త్రైమాసికంలో 7.5 శాతంగా నమోదైన వృద్ధిరేటు ఈ ఏడాది 7 శాతానికే పరిమితమైన సంగతి తెలిసిందే. ఈ ఆర్థిక సంవత్సరానికి ప్రభుత్వం 8-8.5శాతం వృద్ధిని లక్ష్యంగా పెట్టుకుంది. వృద్ధిని పెంపొందించేందుకు ప్రభుత్వం మౌలికరంగంలో ప్రభుత్వ పెట్టుబడులను పెంచుతున్నట్లుగా ఆయన తెలిపారు. ఉక్కు, సిమెంట్‌, ఉపాధి తదితర రంగాలలో వృద్ధి పుంజుకోవడాన్ని త్వరలోనే గమనించవచ్చని ఆయన అన్నారు. రైల్వేలు ఆధునికీకరించేందుకు గాను తాము తగిన ఆర్థిక తోడ్పాటును అందించిన సంగతిని ఆయన ఇక్కడ వివరించారు. వృద్ధికి ఊతం ఇచ్చేలా సబ్సిడీల సవరణ ద్వారా లభిస్తున్న పొదుపును తాము నీటిపారుదల, మౌలిక వసతుల అభివృద్ధికి వినియోగిస్తున్నట్లుగా తెలిపారు.
మీ స్నేహితులకు రికమెండ్ చెయ్యండి